CELEX: 32018D2027
Language: et
Date: 2018-11-29 00:00:00
Title: Nõukogu otsus (EL) 2018/2027, 29. november 2018, Euroopa Liidu nimel võetava seisukoha kohta Rahvusvahelises Tsiviillennunduse Organisatsioonis seoses rahvusvahelise lennunduse süsinikdioksiidiheite kompenseerimise ja vähendamise süsteemi käsitleva rahvusvaheliste standardite ja soovituslike tavade esimese väljaandega

20.12.2018   
               
               
                  ET
               
               
                  Euroopa Liidu Teataja
               
               
                  L 325/25
               
            
         NÕUKOGU OTSUS (EL) 2018/2027,
         29. november 2018,
         Euroopa Liidu nimel võetava seisukoha kohta Rahvusvahelises Tsiviillennunduse Organisatsioonis seoses rahvusvahelise lennunduse süsinikdioksiidiheite kompenseerimise ja vähendamise süsteemi käsitleva rahvusvaheliste standardite ja soovituslike tavade esimese väljaandega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Chicago rahvusvahelise tsiviillennunduse konventsioon (edaspidi „konventsioon“), mille eesmärk on reguleerida rahvusvahelist lennutransporti, jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO).
                  
               
                     (2)
                  
                  
                     Liidu liikmesriigid on konventsiooni osalisriigid ja ICAO liikmed, samal ajal kui liidul on teatavates ICAO organites vaatlejastaatus.
                  
               
                     (3)
                  
                  
                     Vastavalt konventsiooni artiklile 54 võtab ICAO nõukogu vastu rahvusvahelisi standardeid ja soovituslikke tavasid.
                  
               
                     (4)
                  
                  
                     Ühinenud Rahvaste Organisatsiooni kliimamuutuste raamkonventsiooni osaliste konverentsi 21. istungjärk lõppes detsembris 2015 edukalt Pariisi kokkuleppe vastuvõtmisega. Pariisi kokkuleppe eesmärk on hoida maailma keskmise temperatuuri tõus tööstusajastueelse tasemega võrreldes oluliselt alla 2 °C ja jätkata jõupingutusi temperatuuri tõusu piiramiseks 1,5 °C-ni võrreldes tööstusajastueelse tasemega. Kõik majandussektorid peaksid aitama kaasa heite vähendamisele, seda ka rahvusvaheline lennunduses.
                  
               
                     (5)
                  
                  
                     2016. aasta ICAO peaassamblee 39. istungjärgul otsustati resolutsioonis A39-3 töötada välja üleilmne turupõhine mehhanism, mille abil hoida rahvusvahelise lennunduse tekitatav kasvuhoonegaaside heide 2020. aasta tasemel. Liidu sellekohane seisukoht kehtestati nõukogu otsusega (EL) 2016/915 (1).
                  
               
                     (6)
                  
                  
                     27. juunil 2018 võttis ICAO nõukogu oma 214. istungjärgu kümnendal kohtumisel vastu konventsiooni 16. lisa IV köite esimese väljaande: keskkonnakaitset ja rahvusvahelise lennunduse süsinikdioksiidiheite kompenseerimise ja vähendamise süsteemi (edaspidi „CORSIA“) käsitlevad rahvusvahelised standardid ja soovituslikud tavad.
                  
               
                     (7)
                  
                  
                     CORSIAs sisalduvad normid muutuvad siduvaks konventsiooniga kehtestatud korras ja tähtaegade jooksul. Samuti muutuvad need liidule ja selle liikmesriikidele siduvaks kehtivate rahvusvaheliste lennutranspordilepingute alusel.
                  
               
                     (8)
                  
                  
                     Kooskõlas konventsiooni artikliga 90 jõustub CORSIA kolme kuu möödudes sellega mittenõustumisest teatamise tähtpäevast, kui enamik osalisriike ei ole teatanud oma mittenõustumisest.
                  
               
                     (9)
                  
                  
                     Konventsiooni artikkel 38 käsitleb kõrvalekaldumisi rahvusvahelistest standarditest ja menetlustest. Kõnealuse artikli kohaselt peab osalisriik, kelle arvates ei ole mõne rahvusvahelise standardi või menetluse kõiki aspekte võimalik järgida või viia oma norme ja tavasid täielikult kooskõlla rahvusvahelise standardi või menetlusega pärast selle muutmist või kes peab vajalikuks vastu võtta norme või tavasid, mis mingis üksikasjas erinevad rahvusvahelise standardiga kehtestatud normidest või tavadest, viivitamata teavitama ICAO-d oma tava ja rahvusvahelise standardiga kehtestatud tava erinevustest.
                  
               
                     (10)
                  
                  
                     20. juulil 2018 saatis ICAO riikidele kirja AN 1/17.14 – 18/78 („ICAO kiri“), millega nõutakse, et osalisriigid esiteks teataksid CORSIA mis tahes osaga mittenõustumisest enne 22. oktoobrit 2018 ja teiseks teataksid kõikidest erinevustest oma riigisiseste tavade ja CORSIA vahel ning vastavuse saavutamise eeldatavast kuupäevast enne 1. detsembrit 2018.
                  
               
                     (11)
                  
                  
                     CORSIA on kohaldatav sellise lennukikäitaja suhtes, kelle aastane CO2-heide on üle 10 000 tonni selliste rahvusvahelisteks lendudeks kasutatavate lennukite puhul, mille maksimaalne sertifitseeritud stardimass on üle 5 700 kg, välja arvatud lennud humanitaar- ja meditsiiniabi osutamiseks ning tulekustutuslennud.
                  
               
                     (12)
                  
                  
                     CORSIAs sätestatud seire-, aruandlus- ja tõendamisnõuded kohaldatakse alates 1. jaanuarist 2019.
                  
               
                     (13)
                  
                  
                     Alates 1. jaanuarist 2021 kuni 31. detsembrini 2035 kohaldatakse CORSIA kompenseerimisnõudeid sellise lennukikäitaja suhtes, kes teostab rahvusvahelisi lende (nagu on määratletud II osa 1. peatüki punktis 1.1.2 ja II osa 2. peatüki punktis 2.1) ICAO kavandatavas dokumendis „CORSIA States for Chapter 3 State Pairs“ osutatud osalisriikide vahel.
                  
               
                     (14)
                  
                  
                     On asjakohane kehtestada seisukoht, mis võetakse liidu nimel ICAO kirjale antavas vastuses. Seda seepärast, et CORSIA võib otsustavalt mõjutada liidu õiguse, eelkõige Euroopa Parlamendi ja nõukogu direktiivi 2003/87/EÜ (2) sisu.
                  
               
                     (15)
                  
                  
                     Kuna tänu CORSIA-le oleks võimalik rahvusvahelisel tasandil teha olulisi edusamme, ei peaks konventsiooni artikli 90 alusel teatama sellega mittenõustumisest.
                  
               
                     (16)
                  
                  
                     Liit toetab igakülgselt ICAO jõupingutusi, et muuta CORSIA võimalikult kiiresti toimivaks. Vastavalt direktiivile 2003/87/EÜ valmistab komisjon praegu ette CORSIAs sätestatud seire-, aruandlus- ja tõendamisnõuetele vastavaid liidu õigusakte, mis peaksid jõustuma 2019. aasta jaanuariks. Ühtlasi peab komisjon esitama Euroopa Parlamendile ja nõukogule aruande võimaluste kohta, kuidas rakendada kõnealuseid vahendeid liidu õiguses. ICAO kirjas seatud tähtaeg, mille jooksul tuleb teatada võimalikest erinevustest, on liiga lühike, et liit saaks CORSIA-le vastavaid kohandusi selle ajaga vastu võtta. Seetõttu, et ICAO saaks igakülgselt arvesse võtta liidu praegust õiguslikku olukorda ning seire, aruandluse ja tõendamise valdkonnas alustatud tööd, peaksid liikmesriigid teatama ICAO kirjale antavas vastuses erinevustest vastavalt käesoleva otsuse addendum'ile.
                  
               
                     (17)
                  
                  
                     Direktiivi 2003/87/EÜ artikli 28b lõigetes 2 ja 3 käsitletakse järelevalvet ICAO tasandil tehtava töö üle. Asjakohane on teavitada ICAOd kõnealuste sätete tingimustest.
                  
               
                     (18)
                  
                  
                     Liidu seisukohta väljendavad need liidu liikmesriigid, kes on ICAO liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvahelise Tsiviillennunduse Organisatsiooni poolt riikidele 20. juulil 2018 saadetud kirjale AN 1/17.14 – 18/78 antavas vastuses, on esitatud käesoleva otsuse addendum'is.
         
         
            Artikkel 2
            Artiklis 1 osutatud seisukohta väljendavad need liidu liikmesriigid, kes on ICAO liikmed.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 29. november 2018
            
               
                  Nõukogu nimel
               
               
                  eesistuja
               
               M. SCHRAMBÖCK
            
         
         
            (1)  Nõukogu 30. mai 2016. aasta otsus (EL) 2016/915 seisukoha kohta, mis võetakse Euroopa Liidu nimel seoses rahvusvahelise vahendiga, mis koostatakse Rahvusvaheline Tsiviillennunduse Organisatsiooni organites ning mille eesmärk on rakendada alates 2020. aastast rahvusvahelisest lennundusest tuleneva heite suhtes ühtset üleilmset turupõhist meedet (ELT L 153, 10.6.2016, lk 32).
         
            (2)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
      
      
         
            ADDENDUM
            Seoses ICAO poolt riikidele saadetud kirja AN 1/17.14 – 18/78 LISAGA C (TEATAMINE VASTAVUSEST VÕI ERINEVUSEST SEOSES 16. LISA IV KÖITEGA) teatatakse erinevustest ning sellega seoses antakse järgmised selgitused:
            
               Üldmärkused
            
            Liit ja selle liikmesriigid toetavad kindlalt ICAO jõupingutusi võtta maailmas rahvusvahelises lennunduses kasutusele üleilmne turupõhine meede, mis aitaks võidelda kliimamuutusega.
            (Lisage siia oma riigi nimi) toetab igakülgselt ICAO jõupingutusi, et muuta CORSIA võimalikult kiiresti toimivaks. Vastavalt direktiivile 2003/87/EÜ tegeletakse Euroopas praegu CORSIAs sätestatud seire-, aruandlus- ja tõendamisnõuete ülevõtmisega liidu õigusaktidesse, mis peaksid jõustuma 2019. aasta jaanuariks. Tähtaeg, mille jooksul tuleb teatada võimalikest erinevustest kooskõlas ICAO poolt riikidele saadetud kirjaga AN 1/17.14 – 18/78, on liiga lühike, et liit saaks liidu õiguse vastavaid kohandusi selle ajaga vastu võtta.
            Praegusel hetkel on teatavaid erinevusi ühelt poolt direktiivi 2003/87/EÜ ja komisjoni vastu võetud üksikasjalike eeskirjade ning teiselt poolt CORSIA vahel. See käib nii seire-, aruandlus- ja tõendamisnõuete kui ka kompenseerimisnõuete kohta.
            Mõlema puhul kavatsetakse direktiivi 2003/87/EÜ praegune kohaldamisala läbi vaadata. Direktiivi kohaldamisel ei võeta arvesse lennuettevõtja riikkondsust ja põhimõtteliselt hõlmab see lende, mis väljuvad lennuväljalt või saabuvad lennuväljale, mis asub selle liikmesriigi territooriumil, mille suhtes kohaldatakse asutamislepingut. Direktiivi 2003/87/EÜ kohaldamisel ei tehta vahet liikmesriikide ja/või EMP riikide siselendude ning nendevaheliste lendude vahel.
            
               Seire-, aruandlus- ja tõendamisnõuded
            
            CORSIAs esitatud seire-, aruandlus- ja tõendamisnõudeid hakatakse kohaldama alates 1. jaanuarist 2019.
            Selles valdkonnas 1. detsembril 2018 kohaldama hakatavad Euroopa Liidu normid sisalduvad peamiselt Euroopa Parlamendi ja nõukogu 13. oktoobri 2003. aasta direktiivis 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem. Kõnealune direktiiv on õiguslik alus selleteemalistele üksikasjalikele sätetele, mis sisalduvad komisjoni 21. juuni 2012. aasta määruses (EL) nr 600/2012, milles käsitletakse kasvuhoonegaaside heite- ja tonnkilomeetriaruannete tõendamist ja tõendajate akrediteerimist vastavalt direktiivile 2003/87/EÜ, ning komisjoni 21. juuni 2012. aasta määruses (EL) nr 601/2012 direktiivi 2003/87/EÜ kohase kasvuhoonegaaside heite seire ja aruandluse kohta.
            Tuleks märkida, et Euroopa Komisjonis on praegu vastuvõtmisel eeskirjad, millega peaks kõrvaldatama üldmärkustes nimetatud erinevused lisa 16 IV köite esimeses väljaandes sätestatud CORSIA seire-, aruandlus- ja tõendamisnõuetest ning need peaksid jõustuma enne 1. jaanuari 2019.
            
               Kompenseerimisnõuded
            
            Kompenseerimisega seoses juhitakse tähelepanu sellele, et CORSIAs esitatud vastavaid nõudeid hakatakse kohaldama alles hilisemas etapis ning vahepealsel perioodil võidakse liidu õigust CORSIAst lähtudes muuta.
            Seetõttu ei ole vaja praegu kehtivaid liidu õiguse kohaseid kompenseerimisnõudeid käsitleda põhjalikumalt kui eespool esitatud üldmärkustes.